Prințul Paul Philippe al României, fost Paul Lambrino, ar fi trebuit să se prezinte în fața magistraților din Malta pe 9 mai, însă această audiere a fost amânată pe 14 mai. Acum, așa cum remarcă jurnaliștii prezenți la fața locului, pe avizierul sălii de judecată această cauză a fost tăiată cu pixul pe ultima sută de metri.
Potrivit Gândul, surse judiciare apropiate procesului anunță că s-ar fi stabilit deja o nouă dată când se va judeca solicitarea autorităților române de extrădare, conform dosarului 339/2024. Astfel, următoarea dată programată de instanță, pentru audierea Prințului Paul, ar fi pe luni, 20 mai.
Momentan, autointitulatul Paul al României este reținut în custodia poliției într-un resort din Malta, acolo unde o cameră costă 300 de euro pe noapte. Paul Philippe ar fi trebuit să se prezinte astăzi în fața judecătorului Leonard Caruana, în dosarul 339/2024, însă cauza a fost amânată, din motive necunoscute.
Potrivit sursei citate, Curtea de Magistrați în calitate de Curte de anchetă penală va decide dacă sunt suficiente probe pentru ca un ”act de rechizitoriu să fie depus de către procurorul general în fața Curții Penale”. Avocații lui Paul Philippe susțin, însă, că o decizie favorabilă privind cererea de extrădare a Prințului în România ar însemna o încălcare a drepturilor fundamentale.
Fugit din România, Paul Philippe al României ar fi fost prins ”într-o capcană” chiar înainte să primească titlul de ”cavaler de Malta”. Apropiații lui Paul spun că autoritățile din Malta i-ar fi promis siguranță totală dacă va pleca din Franța. Paul al României a fost dat în urmărire în decembrie 2020, însă a fugit din țară chiar în momentul în care magistrații ÎCCJ l-au condamnat definitiv la 3 ani și 4 luni de închisoare, în dosarul retrocedării ilegale a Fermei Regale de la Băneasa.
Imediat după pronunțarea deciziei de condamnare, polițiștii au mers acasă la Paul al României, însă acesta era deja fugit. Polițiștii au întâlnit-o doar pe soția acestuia, pe Lia, care le-a transmis că soțul său este plecat, însă nu știe unde. În cele din urmă s-a determinat că bărbatul fugise și a fost dat în urmărire internațională.
Paul al României a fost prins pe 27 iunie 2022, atunci când a fost ridicat de polițiștii francezi de pe o stradă din Paris. Încarcerat inițiaș și mai apoi eliberat și plasat sub control judiciar, Paul Philippe a fugit de această dată în Malta, unde a fost prins pe 28 aprilie. Ar fi mers acolo invitat de ”Cavalerii de Malta”, care i-ar fi promis că va ajunge la rândul său cavaler de Malta.
Rudele sale acuză că ar fi căzut într-o capcană, în timp ce avocatul său a anunțat că fugarul ”a fost umilit în fața unor demnitari din toată Europa”. Interesant, cu toate că Paul de România a anunțat că a fost invitat la eveniment de către Cavaleri, aceștia au transmis în presa malteză că nici măcar nu-l cunosc pe autointitulatul Prinț.
Conform presei din Malta, autoritățile din România l-ar considera pe Paul ”un trofeu”, pentru că autoritățile din Franța anunțaseră deja că nu vor să-l extrădeze. Cât despre instanța din Malta, aceasta trebuie să decidă așadar în zilele următoare dacă va permite extrădarea ”Prințului”, sau nu.